**ELEVII VIZUALI**

Elevii vizuali receptează informaţiile vizuale şi le transpun în simboluri sau limbaj, de exemplu litere, cifre, cuvinte sau idei. Deşi sunt sensibili faţă de mediul vizual, ei acordă atenţie în special materialelor tipărite - litere, cuvinte sau numere -, etichetând aceste informaţii senzoriale cu nume şi cuvinte. Ei gândesc într-o modalitate pas-cu-pas, abordând câte un detaliu pe rând şi clasifică datele sistematic, în ordine alfabetică, numerică sau cronologică.

Deoarece le place să fie organizaţi, se angajează frecvent în organizarea materialelor ce implică numere şi cuvinte. Îşi pot petrece vremea aranjându-şi hârtiile, alcătuind liste de adrese şi numere telefonice, actualizându-şi finanţele, elaborând bugete, programând întâlniri de interes personal sau profesional, ţinându-şi corespondenţa la zi, programând calculatoare, făcând contabilitate sau asigurându-se că expediază la timp felicitări cu ocazia diverselor aniversări. Ei pot inventa modalităţi organizate şi eficiente de contabilizare, remunerare, catalogare etc.

Pentru a-şi menţine ordinea în afaceri, pot recurge la întocmirea de tabele şi grafice. Se pricep să ţina în ordine actele firmei, să întocmească arhive, să stabilească agende de lucru, să alcătuiască cronologii şi genealogii, să elaboreze orare, programări şi alte sarcini de aceeaşi natură. Nu omit nici un detaliu şi rareori absentează la o întâlnire atâta vreme cât a fost notată în hârtiile lor, astfel încât s-o poată vedea cu ochii lor.

Atunci când călătoresc, ei plănuiesc din timp tot ce vor vedea, în detaliu. Caută ghiduri turistice, broşuri sau orice alte informaţii şi fac rezervări cu mult timp înainte. Le place să-şi respecte planul prestabilit şi nu se simt în largul lor atunci când ceva neaşteptat intervine în călătoria pe care au vizualizat-o şi au planificat-o mental.

Atunci când gândesc, indivizii au tendinţa să privească în sus, fie în stanga, fie în dreapta, deoarece ei procesează gândurile prin vizualizarea de cuvinte ori imagini. Cu toţii procedăm aşa, atunci când vizualizăm ceva mental, însă indivizii adoptă mai frecvent atitudinea aceasta. Ei menţin contactul vizual cu un vorbitor, întrucât astfel au posibilitatea să „asculte” mai bine. Se răsucesc în scaun, pentru a-1 urmări pe vorbitor cu privirea, dacă acesta se deplasează. Vizualii au, de asemenea, nevoie ca ascultătorii lor să le ofere un contact vizual similar. Sunt perturbaţi când vorbesc cu cineva care priveşte în jos sau în altă parte, iar uneori chiar spun: „Uită-te la mine când îţi vorbesc!”. Ei trebuie să înţeleagă că ochii persoanelor cu stiluri diferite de învăţat se deplasează în alte direcţii; mişcările ochilor corespund modalităţii în care procesează creierul nostru. Deşi indivizii cu alte stiluri de învăţat nu menţin contact vizual permanent cu vorbitorul, asta nu înseamnă că nu ascultă; dimpotrivă, ei ascultă mai bine, atunci când ochii nu le sunt fixaţi permanent asupra vorbitorului.

Vizualii îşi accelerează învăţarea prin lectură şi prin parcurgerea de materiale vizuale exprimate prin limbaj: litere, cuvinte şi numere. În plus, ei au nevoie de contact vizual cu vorbitorul. Pot învăţa orice mai repede citind manuale şi card, dacă informaţiile sunt organizate şi clar formulate într-o ordine pas-cu-pas. Pentru a învăţa o limbă străină, trebuie să vadă cuvintele noi, traducerea lor şi indicaţiile de pronunţie. Pentru a învăţa matematica, trebuie să citească instrucţiuni pas-cu-pas, care să le arate cum să rezolve o problemă. Manifestă tendinţa de a fi exacţi în calculele matematice. Pentru ei, sunt excelente programele de studiu individual care necesită lecturi.

Învaţă prin intermediul materialelor tipărite: card, reviste, ziare, manuale tehnice, ghiduri, instrucţiuni, calculatoare, diapozitive şi proiecţii însoţite de text, filme cu text, faxuri, tabele, grafice şi postere. Comunicarea scrisă reprezintă modalitatea optimă de a le transmite un mesaj. Răspund mai repede la faxuri, mesaje e-mail, instrucţiuni scrise, memorii sau scrisori, decât la apeluri telefonice sau la comunicari verbale. Programele de calculator şi retelele electronice de comunicaţii, care necesită parcurgerea textelor cu instrucţiuni detaliate pas-cu-pas, sunt ideale pentru vizualii .

Pot studia cu sau fără muzică. Muzica, zgomotul sau conversaţiile nu-i deranjează, deoarece sunt concentraţi vizual şi nu bagă în seamă stimulii auditivi din jur.

Graţie extremei lor sensibilităţi faţă de stimulii vizuali, îi deranjează dezordinea vizuală sau dezorganizarea din materialele tipărite. Îşi amintesc cele văzute şi pot sesiza neregulile dintr-un material tipărit - este ca şi cum ar avea în creier un dispozitiv automat de verificare a ortografiei. Sunt excelenţi corectori şi redactori. De asemenea, pot depista erorile din informaţii numerice, cum ar fi, de pildă: rapoarte financiare, bugete, state de plată, impozite, note de plată sau desfăşurătoare contabile. Ei sunt indivizii care iau un marker rosu şi încercuiesc erorile altora. (Probabil că semnele de corectură au fost inventate de un vizual!)

Pot să înveţe şi să-şi reamintească regulile gramaticii, scrierii, ortografiei şi punctuaţiei, dacă materialul este prezentat ordonat, cu reguli şi formule scrise şi îşi pot reaminti vizual exemplele citite într-un manual. Simt nevoia ca tot ceea ce există în ambientul lor vizual să fie perfect, în special materialele tipărite.

Manualele şi ghidurile pas-cu-pas scrise într-o manieră clară şi secvenţială accelerează procesul de învăţare al vizualului . El poate învăţa să construiască un motor, să gătească o reţetă culinară, să clădească o anexă casei sau să desfăşoare o afacere, pur şi simplu citind despre respectivul subiect, nu doar observându-1 pe viu.

Atunci când lucrează la un proiect sau când rezolvă probleme, vizualul are nevoie să-şi alcătuiască un plan general sau să enumere secvenţial etapele necesare pentru a ajunge la soluţie, astfel încât să vadă planul pe hârtie şi să se asigure că deţine tot ceea ce-i trebuie pentru a aborda fiecare etapă. Vizualii sunt excelenţi administratori şi manageri, fiind extrem de organizaţi şi putând duce o sarcină până la sfârşit.

Vizualii preferă să înveţe stabilind orare şi termene stricte. Agendele şi calendarele sunt ideale pentru ei, deoarece îşi pot vedea programul de lucru.

Pentru accelerarea lecturii, trebuie să vizualizeze cuvintele şi detaliile pe care le citesc. Întrucât lectura cuvintelor este o activitate vizuală, secvenţială şi simbolică, ei o considera întotdeauna simplă. Citind, înregistrează vizual fiecare cuvânt, în ordine şi îşi pot aminti materialele atunci când sunt întrebaţi. Astfel, tind să se descurce bine la testele ce implică memorarea unor materiale citite. Vizualii obţin rezultate bune la examene, dacă pot studia din manuale, notiţe sau cărţi. Unii dintre ei sunt realmente enciclopedii ambulante. Rugaţi-i să vă găsească un detaliu şi îşi vor reaminti nu numai cartea în care au citit despre el, dar şi unde anume în carte, precum şi ce alte materiale vizuale îl înconjurau. Ei sunt experţi în răsfoirea rapidă a manualelor pentru găsirea datelor necesare.

Pentru ei, cele mai potrivite profesiuni sunt activităţile în care se manipulează materiale tiparite, sub forma cuvintelor sau a numerelor. În lumea cuvintelor, pot fi găsiţi în administraţie, management, secretariat, programări, stabilire de agende de lucru, domenii referitoare la administrarea timpului şi eficienţă, publicare, scriere, editare, redactare, corectură, predare, cercetare de orice fel, activitate de bibliotecă, redactare de texte pentru publicitate, marketing, vânzari, concepere de cărţi tehnice, recenzii şi critici literare. În lumea cifrelor, pot fi găsiţi în contabilitate, afaceri, finanţe, bursă, impozite, bănci, economii, planificări financiare, asigurări, matematică, statistică, evaluare şi măsură, cercetare de piaţă şi programare de calculatoare.

**Adaptarea instruirii la stilul vizual de emisferă-stângă**

Întrucât vizualii de emisferă-stângă se concentrează bine asupra detaliilor, modul lor de învăţare este frânat atunci când trebuie să rezume esenţa celor citite, pentru a obţine ideea principală. Ei se descurcă mai bine în reamintirea faptelor pe care le citesc decât în obţinerea tabloului general sau în producerea de speculaţii, deoarece acestea n-au fost formulate şi ei nu le-au văzut scrise în text. Ar trebui să le solicite profesorilor/instructorilor materiale vizuale, de tipul rezumatelor, îndrumarelor de studiu sau notiţelor ordonate secvenţial pe planşe, ca să-i ajute să vadă ce anume este important. Astfel, ei le-ar putea vedea, citi sau ar pune întrebări ca să-şi organizeze mental informaţiile. Îşi pot întocmi propriile lor notiţe, scriindu-le, sau dictându-le în mod organizat secvenţial, sub forma unor sinteze sau organigrame, pentru a vedea mental materialul. De multe ori, este necesar să-şi găseasca materiale sau cărţi scrise secvenţial, care să corespundă cu subiectul, pentru a-1 învăţa pe cont propriu.

**Adaptarea instruirii la stilul vizual de emisferă-dreaptă**

Elevii vizuali de emisferă-dreaptă trebuie să le solicite profesorilor imagini vizuale, care să le prezinte tabloul de ansamblu. Ei trebuie să vadă tabloul general, utilizând imagini picturale, hărţi mentale, obiecte din viaţa reală sau demonstraţii, ori să-şi găseasca propriile lor materiale. Întrucât prezentările auditive sunt dificile, au nevoie să vadă exemplarul scris al lecţiei ori să-1 scrie pe al lor, ca să poată citi conform vitezei lor, convertind fiecare cuvânt într-o ilustraţie colorată; o hartă mentală a principalului subiect, cu detaliile şi interconexiunile lor; sau în cuvinte şi cifre scrise cu o caligrafie specială sau cu litere colorate, decorative, astfel încât să poată ,,vedea" materialul.

**ELEVII AUDITIVI**

Modalitatea optimă de învăţat pentru elevii auditivi este prin ascultarea noilor materiale prezentate sub forma limbajului, cuvintelor sau numerelor, într-o modalitate detaliată, pas-cu-pas. De asemenea, ei gândesc prin rostirea gândurilor cu voce tare şi prin discuţia cu alţii. Lucrează bine cu date, fapte, cifre şi statistici precise şi sunt excelenţi cercetători, adesea susţinându-şi prezentările şi conferinţele cu informaţii ce vin în sprijinul subiectului şi le transmit ideile.

Sunt sensibili la calitatea exprimării verbale a altor persoane, remarcând greşelile de natură gramaticală şi sintactică, vocabularul redus şi frazele repetitive. Sunt nemulţumiţi atunci când vorbitorii bat apa în piuă sau folosesc un limbaj ce abundă în repetiţii, pauze nepotrivite, ori prea multe ,,ă-ă-ă"-uri. Sunt atenţi ca ei înşişi să fie buni vorbitori şi din rândurile lor apar oratori excelenţi. Ei planifică şi repetă ceea ce vor spune, asigurându-se că frazele le sunt corecte din punct de vedere gramatical, şi că exprimarea este precisă şi clară, cu cuvintele cele mai potrivite. Mulţi sunt conştienţi de frazare şi de cadenţă, făcând pauze la momentele cuvenite, pentru a spori efectul, şi modulându-şi glasul astfel încât să atragă auditoriul. De asemenea, sunt buni redactori, nu pentru descoperirea erorilor vizuale de ortografie, ci întrucât conştientizează felul cum va suna textul dacă este citit cu glas tare. Le place să colecţioneze cuvinte şi-i încântă să le asocieze în moduri interesante. Le plac neologismele şi termenii livreşti, ca şi cuvintele ce sună bine şi asigură nuanţa cea mai apropiată de înţelesul dorit.

Sunt excelenţi cozeuri şi le face plăcere să dialogheze cu o mulţime de oameni. Buna lor memorie auditivă se manifestă în conversaţii atunci când îi citează pe alţii, ca un sistem automat de reproducere verbală, fiind în stare să-şi aminteasca aproape integral discuţiile. Pot fi sufletul petrecerilor, deţinând cantităţi inepuizabile de anecdote, de veşti interesante desprinse din evenimentele curente ori din istorie, de glume şi vorbe de spirit auzite de la alţii, la care se adaugă excelentele aptitudini de prezentare verbală. Pot relata aproape ad litteram întâmplări faimoase, bancuri, glume, poveşti, poezii, ca şi replici din opere clasice, din filme sau din conferinţe.

Ei au nevoie în permanenţă de stimuli auditivi. Nu pot face faţă unei tăceri absolute. Dacă este prea linişte, se simt stânjeniţi şi vor oferi ei înşişi stimulii auditivi, fredonând, cântând, fluierând, vorbind cu glas tare, deschizând radioul, televizorul sau casetofonul, ori telefonând cuiva. Într-un birou sau într-o clasă, când este prea linişte, persoanele auditive vor începe să vorbească, fiind dispuse să discute despre orice. Fie vor pune o mulţime de întrebări, fie se vor adresa celor din jur. Dacă nu le va răspunde nimeni, este posibil să înceapă să vorbească singuri cu glas tare. Au nevoie de linişte numai atunci când studiază sau citesc, deoarece muzica, zgomotele sau discuţiile altor persoane îi distrag din a-şi ,,auzi" propriile gânduri.

Chiar dacă nu menţin un contact vizual permanent cu un vorbitor, deoarece atunci când ascultă ochii tind să li se mişte la dreapta şi la stânga, în direcţia urechilor, sunt ascultători buni şi-i vor pune multe întrebări unui vorbitor. Deşi conversaţiile lor se pot lungi, deoarece se exprimă extrem de analitic şi în detalii secvenţiale, întrebările pe care le pun îi fac pe ceilalţi să se simtă înţeleşi şi apreciaţi.

Întrucât auditivii gândesc prin vorbirea cu glas tare, unii au tendinţa să repete spusele celor din jur, fie în cuvintele acestora, fie în variante îmbunătăţite. Obiceiul respectiv poate fi iritant pentru alţii, dar auditivii nu procedează astfel din lipsă de politeţe, ci doar repetă spusele altora, pentru a se gândi mai bine la ele. De asemenea, par să comenteze tot ceea ce se petrece în jurul lor, lăsându-le celorlalţi impresia că analizează sau critică totul. Ei nu încearcă să fie critici, ci pur şi simplu îşi rostesc toate gândurile cu voce tare, în vreme ce alţii le ţin pentru ei. Auditivii pot avea nevoie să înţeleagă această tendinţă, pentru a nu-i irita, involuntar, pe cei din jur.

Lucrează secvenţial şi îşi păstrează hârtiile şi actele în ordine. Unora le place aspectul secvenţial al matematicii şi în viaţa cotidiană: rezolvă puzzle-uri logice şi cu numere, sau probleme matematice. Alţii se pricep la matematica superioară şi la procesele secvenţiale implicate în economie, burse, taxe şi finanţe, şi citesc ziarele şi revistele financiare şi comerciale, urmărind tendinţele bursei şi ale lumii afacerilor. Le place să menţină în ordine documentele financiare, atât cele personale, cat şi cele profesionale, şi sa fie organizaţi.

Auditivii cu înclinaţii muzicale sunt încântaţi să asculte muzică şi să meargă la concerte, la reprezentaţii teatrale sau la muzicaluri. Descifrarea notelor muzicale este o operaţiune specifică emisferei cerebrale stângi, deoarece implică transformarea sunetelor în simboluri şi invers. Atunci când ascultă muzică, auditivii sunt conştienţi de aspectele tehnice şi le analizează conform standardelor lor ridicate, apreciind aranjamentul orchestral sau calitatea vocilor cântăreţilor, ceea ce face din ei excelenţi critici muzicali.

Auditivii îşi pot accelera învăţarea prin ascultare şi vorbire. În orele de curs sau la seminarii, ei învăţă prin expuneri verbale şi discuţii. Îşi reamintesc detalii de conversatii, liste, textele cântecelor sau orice altceva, dacă le este prezentat într-o modalitate pas-cu-pas. Atunci când învăţă cum să repare o maşină, cum să programeze un calculator sau cum să facă un sport, ei învăţă mai bine ascultând instrucţiunile, nu privind pe altcineva care îndeplineşte activitatea respectivă. Când memorează materiale în vederea susţinerii unui examen, au nevoie să le audă, să discute despre ele, să le recitească cu voce tare, sau să se înregistreze în timp ce le citesc cu glas tare, pentru ca apoi sa le asculte de câteva ori.

Înţeleg repede ideile comunicării verbale, fără să le convertească în imagini. Pot urmări îndeaproape o disertaţie academică, o şedinţă de instruire verbală la locul de muncă sau instrucţiuni auditive, în vreme ce alte persoane cu alte stiluri de învăţat pot întreba: *„Ce-a zis? N-am înţeles.”* Frecvent, auditivii se trezesc în mijlocul unui grup care le cere să explice anunţurile făcute prin staţia de radio ori să repete noile direcţii strategice expuse în şedinţa colectivă. Pot fi întâlniţi printre cei care participă la conferinţe şi prelegeri, sau la vizitele cu ghizi prin muzee. În timpul unor excursii turistice cu ghid, unii dintre ei pot fi atât de absorbiţi de ascultarea explicaţiilor încât uită să privească peisajul!

Mijloacele auditive de tipul CD-urilor, casetelor audio, calculatoarelor, filmelor, înregistrărilor video, radioului şi televiziunii constituie bune mijloace de învăţare pentru ei. Se pot relaxa ascultând buletinele informative sau talk-show-urile radiofonice, ori privind emisiunile de ştiri sau documentarele TV. De asemenea, le face plăcere să citească reviste, cărţi, ziare sau publicaţii profesionale, deoarece, în timp ce citesc, aud cuvintele în minte. Programele audio de calculator, prezentările verbale sau textele expuse într-o modalitate pas-cu-pas reprezintă pentru ei cele mai bune instrumente de învăţat.

Pot învăţa bine din manuale tehnice şi din diverse ghiduri, dacă le parcurg cu glas tare, în acelaşi timp, sunt pricepuţi în a scrie asemenea materiale. Sunt genul de persoane care stiu cum să programeze un calculator sau un videorecorder. Dacă nu aveţi deja un prieten auditiv , este bine să vă căutaţi unul, întrucât ei sunt cei care înţeleg modul cum funcţionează aparatele în această epocă tehnologică, bazată pe limbajul cuvintelor, numerelor şi terminologiei calculatoarelor, desfăşurat logic, pas-cu-pas.

Mulţi îndrăgesc istoria, evenimentele curente şi biografiile, întrucât sunt genuri secvenţiale, cronologice şi verbale.

Sunt sensibili faţă de distragerile auditive. Atunci când ascultă un vorbitor, devin iritaţi dacă îi disturbă ceva. Un automobil care ambalează în apropiere, bâzâitul unui ventilator sau cineva care ronţăie biscuiţi crocanţi îi poate înnebuni de-a binelea. Deoarece nu pot elimina distragerile, aşa cum fac vizualii, îşi pregătesc cu multă atenţie ambientul auditiv, ca să-1 audă doar pe vorbitor, sau propriile lor gânduri. Au dificultăţi în a se concentra sau a studia cu muzica pe fundal - le trebuie linişte pentru a citi sau pentru a învăţa. Căştile îi pot ajuta, când distragerea auditivă atinge cote prea ridicate.

Multor auditivi le plac dezbaterile. Ei acţionează bine în echipe şi în grupuri cooperative ce implică discuţiile şi utilizează acest feedback continuu pentru a-şi restructura şi regrupa propriile lor gânduri.

Pentru a înţelege mai bine, e necesar să citească cu voce tare, să citească încetişor doar pentru sine sau să audă cuvintele în minte. Au nevoie să se oprească frecvent şi să-şi pună întrebări legate de cele lecturate. De asemenea, trebuie să audă ceea ce citesc într-o modalitate pas-cu-pas, pentru a înţelege materialele. Dacă citesc un material care sare de la o idee la alta fără nici o ordine, trebuie să-1 restructureze în minte, punând întrebări care să-1 transpună într-un proces pas-cu-pas şi să obţina o sinteză sau un îndrumar de studiu. Nu le plac cărţile care „bat campii” fără să ajungă undeva, ci acelea care sunt secvenţial organizate şi au o concluzie logică.

Pot fi găsiţi în profesiuni ce necesită ascultarea şi vorbirea într-o modalitate pas-cu-pas. Pot fi conferenţiari, lucrători de marketing şi vânzări, recepţioneri, avocaţi, politicieni, administratori, prezentatori, profesori, învăţători, disc-jockey, muzicieni, cântăreţi, compozitori, redactori, scriitori, poeţi, actori, crainici, moderatori etc. Unii devin matematicieni, contabili, lucrători în domeniul bancar, planificatori financiari, revizori, economişti şi agenţi de bursă.

Indiferent care le-ar fi profesiunile, auditivii sunt lucratorii cărora li se cere să întreprindă sarcini ce implică vorbirea, ascultarea, sau prezentările verbale şi instruirea ce se adresează angajaţilor, clienţilor etc., deoarece cuvintele şi numerele sunt modalităţile prin care ei comunică cu lumea.

**Adaptarea instruirii la stilul auditiv de emisferă-stângă**

Auditivii de emisferă-stângă ar trebui să-i roage pe profesori să le prezinte materialele într-o modalitate auditivă, secvenţială, prin prezentări, prelegeri şi discuţii. Ei ar trebui să folosească înregistrări audio şi să-şi faca propriile lor însemnări într-o modalitate liniară. Ei ar trebui să citească materialele cu glas tare, şi eventual sa se înregistreze pe o casetă. De asemenea, este foarte util să studieze cu un partener sau cu un grup de discuţii.

**Adaptarea instruirii la stilul auditiv de emisferă-dreaptă**

Auditivii de emisferă-dreaptă îi pot ruga pe profesori să-şi completeze prelegerea cu limbaj senzorial, muzică sau efecte sonore, alături de imagini, hărţi mentale, obiecte din viaţa reală sau demonstrate. Deoarece mulţi conferenţiari vorbesc prea repede pentru ei, ca să-şi poată lua notiţe, au nevoie de un manual, un curs dactilografiat sau înregistrat audio, pentru a-1 putea aborda la viteza lor, transpunând cuvintele într-un film mental, în reprezentări grafice ale informaţiilor cu cuvintele-cheie subliniate, sau în reţele de idei ce prezintă subiectul principal şi detaliile. Ei trebuie să participe la situaţii reale, sau să

găsească materiale care să le ofere un tablou de ansamblu şi să utilizeze cuvinte senzoriale şi modalităţi vizuale ce corespund subiectului şi să acţioneze în ritmul propriu transpunându-1 în minte într-un film, în vreme ce vorbesc despre el.

**ELEVII TACTILI**

Elevii tactili sunt indivizi sensibili, care au tendinţa de a gândi global. Ei examinează tabloul general şi învăţă folosindu-şi mâinile şi degetele, simţul pipăitului şi sentimentele personale. Se folosesc de intuiţie, imaginaţie, limbaj care exprimă sentimente, precum şi de cuvinte senzoriale. Sunt experţi în descifrarea comunicărilor nonverbale şi, de asemenea, se exprimă ei înşişi nonverbal, prin grimase, ori sunete de satisfacţie şi de nemulţumire, sau prin gesturi. Sunt sensibili faţă de sentimentele altora şi propriile lor sentimente pot fi rănite cu uşurinţă. Îi emoţionează episoadele triste sau înduioşătoare din filme şi romane.

Relaţiile tandre sunt importante pentru ei, fiindcă trebuie să se „simta bine” emoţional. Petrec mult timp comunicând, fie la telefon, fie în mod direct, faţă în faţă, astfel încât să poată descifra expresiile nonverbale ale altora şi tonurile vocilor. Menţin contact vizual îndeosebi pentru a descifra expresiile altora, iar pentru a se gândi, vor privi în jos şi în departare.

Tactilii gândesc cu inima. Ei dobândesc intuitiv idei şi informaţii noi. Sunt pasionaţi de aceste idei şi pot fi foarte convingători când le transmit altora. E posibil să nu fie detaliaţi sau sistematici în transpunerea ideii în realitate, dar adesea trec la fapte în mod impulsiv. Au în minte produsul final şi vor încerca să ajungă acolo cât mai repede cu putinţă, fără să-şi facă griji în legatură cu detaliile.

Deoarece nu trebuie să gândească în termenii cuvintelor, ci numai ai ideilor, sunt capabili să înţeleagă repede informaţiile noi, fiindcă pot cuprinde instantaneu tabloul general. Adesea, îi surprind pe cei din jur ghicind cu precizie ceea ce gândeşte interlocutorul. Prin intermediul intuiţiei, în câteva clipe pot să priceapă esenţa unei prelegeri de două ore.

Lucrează într-un mod original şi imaginativ. Adesea, produc imagini şi configuraţii noi, la care nu s-a mai gândit nimeni până atunci. În calitate de scriitori, sunt atraşi de tipurile imaginative de scrieri. În artele plastice, creează forme noi sau modalităţi noi de prezentare a formelor vechi. Se folosesc de artă pentru a-şi exprima sentimentele. Se pot implica în domeniul artelor sau meşteşugurilor - în cusut, croşetat, croitul materialelor textile, realizarea de bijuterii, olărit, împletirea nuielelor sau tâmplărie. Unora le place să cânte la un instrument şi îşi compun propriile lor cântece, originale şi pline de imaginaţie. Pot cânta după ureche şi pot învăţa o melodie fără să-i citească notele.

Unii tactili îndrăgesc jocurile şi sporturile care implică întrebuinţarea mâinilor. Deoarece nu au răbdarea necesară pentru limitările impuse de jocurile organizate cu regulamente lungi, cu reguli complexe şi instrucţiuni elaborate, preferă să joace de plăcere. Nu joacă neapărat pentru a învinge, ci pentru contactul social cu oamenii pe care-i plac, sau fiindca le place atmosfera jocului. Atunci când învaţă aceste jocuri, manifestă tendinţa de a începe imediat, deprinzând regulile din propriile greşeli, pe măsură ce joacă. Mulţi preferă jocurile şi sporturile lipsite de forme de constrângere, în care pot fi creativi în mişcările lor, aşa cum sunt dansul, gimnastica, patinajul artistic sau cu role, sau înotul.

Tactilii îşi pot accelera învăţarea prin implicarea mâinilor, a degetelor şi sentimentelor. Deoarece nu sunt acordaţi la limbajul simbolic, ei învaţă prin limbajul senzorial sau prin comunicarea nonverbală, care le oferă tabloul de ansamblu. Învaţă desenând şi schiţând tablouri, diagrame, ilustraţii, hărţi, sau executând sculpturi, machete ori broşuri artistice despre ceea ce aud şi învaţă.

Pot face însemnări sub forma unor schiţe, dar nu mai este nevoie să le privească vreodată. Îşi amintesc mai bine noile materiale atunci când iau notiţe folosind o caligrafie specială sau litere colorate, desenate cu artă. Actul desenării sau scrierii artistice îi ajută să înţeleagă şi să-şi amintească materialul. Atunci când ascultă prelegeri, când vorbesc la telefon sau când discută cu altcineva, pot mâzgăli sau trasa schiţe rapide, pictograme, diagrame sau hărţi mentale într-un mod care să indice relaţiile dintre puncte. Deoarece nu sunt acordaţi auditiv la limbajul abstract, îi poate ajuta să vadă imagini care le sunt accesibile direct.

Pentru a asculta sau a gândi mai bine, trebuie să facă ceva cu mâinile, ori să ţină ceva în mâini. Poate fi vorba despre un pix, o pensulă, o bucată de lut, mouse-ul unui calculator sau oricare alt obiect. Dacă li se spune să nu atingă nimic, se vor foi, vor bate darabana cu degetele pe masă sau îşi vor trece mâinile prin păr.

De asemenea, este nevoie ca ei să vadă tabloul general, nu detaliile, altfel se pierd. Pot deveni nerăbdători când sunt puşi în faţa unor instrucţiuni scrise prea lungi, şi preferă mai degrabă să încerce să simtă în mod direct proiectul. Atunci când învaţă cum să rezolve o problemă de matematică, trebuie să vadă toată problema, inclusiv răspunsul şi toate etapele clar trasate. Abia dupa aceea, trebuie să încerce s-o rezolve singuri. Emisfera cerebrală dreaptă este expertă în desluşirea unor şabloane matematice din simpla vedere de câteva ori a problemei, a soluţiei şi a unor exemple similare. Atunci când memorează materiale în vederea unui examen, tactilii îşi amintesc ce au simţit, ce au atins, ce au desenat sau au scris. Subiectul trebuie să fie asociat răspunsurilor lor fizice sau emoţionale.

Pentru a învăţa, tactilii au nevoie de experienţe directe şi manuale. Ascultarea sau citirea instrucţiunilor nu va fi la fel de eficientă dacă nu-şi pot implica mâinile. Scrisul şi schiţele îi pot ajuta să-şi reamintească. Atingerea tastelor calculatorului îi ajută să înveţe un program software.

Dacă nu este posibil să-şi întrebuinţeze mâinile, ei trebuie să-şi folosească imaginaţia pentru a se vizualiza îndeplinind o sarcină cu mâinile şi percepând senzaţia respectivă în minte. Pentru a învăţa, tactilii au nevoie de următoarele materiale: bloc-notes-uri, hârtie de desenat, jurnale, creioane, pixuri, markere, stilouri, acuarele, vopsele, materiale pentru sculptură şi materiale specifice unor meşteşuguri. În matema­tică pot învăţa mai rapid dacă utilizează calculatoare sau alte obiecte manevrabile. Obiectele din viaţa reală - instrumentele şi echipamentele din toate domeniile, jocurile pe tablă, echipamentele sportive sau instrumentele muzicale - îi pot ajuta să înveţe multe subiecte. Le plac aspectele mai libere, mai puţin secvenţiale ale calculatoarelor, oferite prin utilizarea mouse-ului, sau programele prietenoase cu utilizatorul ce necesită un clic pe câte o pictogramă. De asemenea, dexteritatea tactilă îi poate face rapizi la dactilografiat. Totodată, pot învăţa grafică, pentru a crea artă pe calculator, sau pentru a realiza tehnoredactarea de calitate a unor cărţi, reviste etc. Învaţă cel mai bine într-un ambient pozitiv, confortabil din punct de vedere fizic şi emoţional. Comunicaţiile nonverbale negative din partea altora trebuie eliminate. Graţie sensibilităţii faţă de comunicaţia nonverbală, emisfera lor cerebrală dreaptă percepe tonurile sarcastice, ranchiuna, ura, nemulţumirea şi alte sentimente negative. Atunci când aud asemenea tonuri, deschiderea lor faţă de învăţare se blochează. Se pot retrage sau pot răspunde nonverbal, exprimându-şi resentimentele prin priviri sfidătoare, limbaj al corpului de împotrivire şi tonuri negative ale vocii. Capacitatea de atenţie le creşte atunci când nu sunt distraşi de sentimentele negative ale altora.

Profesorii sau instructorii îi pot ajuta să-şi perfecţioneze tehnica, dacă le oferă ajutor într-o modalitate pozitivă atunci când sunt solicitaţi, dar trebuie să fie atenţi ca tactilii să nu perceapă tonuri negative, deoarece altfel îi vor respinge. Este preferabil să aştepte până ce le solicită sfatul, pentru a nu fi interpretaţi în mod greşit.

Tactilii preferă să lucreze într-un ambient liniştit sau într-un peisaj natural. Ei trebuie să se simtă confortabil în timpul studiului, uneori tolănindu-se pe podea, într-un fotoliu sau pe canapea. Pot învăţa cu sau fără muzică, dar muzica respectivă trebuie să le placă, altfel vor fi deranjaţi. Nu sunt disturbaţi de muzică atunci când citesc sau studiază, deoarece nu se concentrează asupra cuvintelor; ei obţin o impresie integrală asupra muzicii, desprind mesajul şi starea generală din melodie şi din cuvinte. Unii sunt atraşi de combinaţia dintre sunetele din natură şi muzica placută. Muzica are o influenţă liniştitoare, calmantă, le reduce sentimentele negative şi triste, îi înveseleşte şi le sporeşte capacitatea de învăţare.

Lucrul în grup, alături de una-doua persoane pe care le plac şi care cooperează, le poate spori capacitatea de învăţare, deoarece prosperă pe baza sentimentelor pozitive ale celorlalţi. Laudele, aprecierile şi expresiile nonverbale pozitive le accelerează învăţarea.

Pentru accelerarea citirii, tactilii trebuie să simtă mesajul scris sau să se identifice la nivel emoţional cu subiectul ori cu personajul. Pot să răsfoiascş o carte, s-o deschida la o pagină oarecare şi să găsească orice informaţie de care au nevoie fără sa citeasca totul. Adesea, vor sări peste detalii şi peste explicaţiile lungi, pentru a ajunge la final.

Le plac cărţile care le ating coarda sentimentală şi se plictisesc dacă nu se pot asocia interacţiunii emoţionale dintre personaje. Atunci când lecturează subiecte abstracte, pot personifica materialul, astfel încât să-i confere viaţă.

Le plac cărţile bogate în imaginaţie şi care au profunzime, sentimente sau un mesaj puternic. De asemenea, le plac genul de manuale de autopregatire şi de autoajutorare care se referă la sentimente şi la relaţii. După lectură, îşi amintesc textul dacă au făcut schiţe, desene sau simboluri picturale în timpul citirii. Iau notiţe, scriind cuvinte-cheie, preferabil în culori sau cu un design artistic. Realizarea însemnărilor sub formă picturală sau de diagrame, aşa cum sunt hărâile mentale, îi ajută să şi le reamintească mai bine.

Ca profesiuni, pot fi scriitori, artişti plastici, fotografi, muzicieni sau cineaşti. Pot activa în inginerie, în arhitectură, în domeniul edilitar, pot elabora scrieri tehnice, pot face proiectare de echipamente electronice şi tehnice, desen tehnic, lucrări de electricitate, construcţii, agricultură, grădinărit, peisagistică, aranjamente florale, pictură, reparaţii de instalaţii sanitare, instalare tapete, prepararea mâncării şi activităţi asociate restaurantelor, sau în orice domeniu care implică lucrul manual. Pot găsi modalităţi mai simple, mai eficiente şi mai creative de a efectua aceste meserii şi le vor examina prin modele la care nimeni nu s-a mai gândit până atunci.

Unii pot fi implicaţi în realizarea de filme, în fotografie, în dans sau în actorie, adesea examinând viaţa în modalităţi inedite. Dacă abordează actoria, sunt pricepuţi în zugrăvirea sentimentelor altor persoane. Sensibilitatea lor faţă de trăirile altora îi poate implica în profesiuni ce le permit să uşureze suferinţele oamenilor, ori să-i ajute pe aceştia, aşa cum sunt munca socială, educaţia, psihologia, terapia, proiectele umanitare, medicina ori activităţile în slujba păcii.

**Adaptarea instruirii la stilul tactil de emisferă-stângă**

Tactilii de emisferă-stângă ar trebui să-i roage pe profesori să le îngăduie să-şi ia notiţe la cursuri, la prelegeri, din sinteze tipărite, manuale sau alte date prezentate secvenţial. Ca să-şi facă însemnări organizate secvenţial, au nevoie de manuale organizate secvenţial, dar şi de alte materiale scrise sau audio-vizuale. Ei pot explica profesorului sau colegilor că au nevoie de o comunicare pozitivă şi de feedback. Dacă într-un ambient negativ nu se petrece nici o modificare, îşi pot consemna gândurile şi sentimentele într-un jurnal sau pot vorbi cu cineva. De asemenea, pot învăţa tehnici de relaxare şi metode de abordare a propriei lor sensibilităţi emoţionale.

**Adaptarea instruirii la stilul tactil de emisferă-dreaptă**

Tactilii de emisferă-dreaptă trebuie să-i roage pe profesori să ofere tabloul general, folosind un limbaj scurt, senzorial. Trebuie să li se îngăduie să deseneze, să facă proiecte manuale ori să realizeze o hartă mentală într-o modalitate globală, creativă, liberă. Deoarece le vine greu să urmărească auditiv prelegerile, au nevoie de un exemplar scris al cursurilor sau de completarea acestora cu ilustraţii. Ei ar trebui să convertească fiecare cuvânt, conform ritmului lor personal, într-un film mental, plin de culoare, în desene creative, în hărţi mentale prezentand subiectul principal şi detaliile cu toate conexiunile dintre ele, în proiecte manuale, sau în cuvinte alcătuite din litere decorative şi colorate etc. Ei trebuie sa asiste la demonstraţii reale şi să traseze hărţi mentale care să le ofere imaginea de ansamblu.

**ELEVII KINESTEZICI**

Elevii kinestezici gândesc într-un mod organizat şi sistematic şi învaţă prin mişcările muşchilor motori. Deoarece funcţia limbajului se află în emisfera cerebrală stângă, pot verbaliza activităţile de mişcare în modalităţi sistematice, structurate.

Ei trebuie sa se mişte mult şi sunt agitaţi atunci când sunt nevoiţi şi stea într-un singur loc. Dacă sunt siliţi să rămână aşezaţi prea mult timp, vor începe să se foiască sau să se legene, să dea din picioare, ori chiar să se scoale. Alţii pot fi distraşi de mişcările lor. Dacă însă li se oferă ocazia de a-şi folosi corpul, vor fi extrem de concentraţi asupra sarcinii. Atunci când li se refuză posibilitatea de mişcare, ei găsesc altă modalitate de exprimare a nevoilor kinestezice, care pot să nu fie productive. Oricum, însă, se vor mişca, chiar dacă sunt sau nu limitaţi, de aceea lecţiile ar trebui astfel structurate încât să includă mişcarea ca parte pozitivă a instruirii lor.

Le plac echipele sportive, jocurile organizate sau exerciţiile ce au reguli şi se desfăşoară pas-cu-pas. Mulţi kinestezici au o coordonare foarte bună şi îşi pot sincroniza mişcările cu ale altora. Adesea, excelează în înotul sincron, în gimnastică, în acrobaţie sau în balet.

Nu toţi kinestezicii sunt sportivi şi coordonaţi în mişcări, dar toţi au nevoie de activităţi compuse din mişcări secvenţiale în alte domenii, indiferent dacă se ocupă de afaceri imobiliare, dacă proiectează software, dacă vindecă boli sau, pur şi simplu, dacă îşi satisfac un hobby. Pentru ei, mişcarea poate fi doar mentală, trecând de la un subiect sau proiect la altul. Sunt sistematici şi ordonaţi, şi obişnuiesc să termine sarcina pe care o au, înainte de a trece la alta.

Au nevoie de spaţiu de mişcare, precum şi de locuri confortabile, unde să se întindă şi să se relaxeze. Dacă locul nu le permite să se deplaseze sau dacă nu sunt angajaţi în nici o activitate orientată spre acţiune, kinestezicii se vor simţi stingheri şi plictisiţi, deoarece n-au ce face acolo.

Le place să discute cu alte persoane în vreme ce participă la jogging, fac exerciţii fizice sau lucrează alături de altcineva.

Kinestezicii îşi pot accelera învăţarea folosind o abordare organizată, sistematică, pas-cu-pas, care implică deplasarea corpului şi muşchilor lor. Sunt orientaţi spre limbaj, astfel că pot să descrie ceea ce fac şi să urmeze instrucţiuni verbale sistematice pentru activităţile de mişcare. Ar trebui să-şi facă rost de o bicicletă staţionară şi să citească ori să studieze în vreme ce pedalează, sau să se plimbe prin cameră în timp ce memorează versurile unei piese. Învăţarea jocurilor, simulările, transpunerile în pielea altor personaje şi competiţiile reprezintă pentru ei ocazii excelente de învăţare. Orice mişcare ar face, preferă să folosească în munca lor o formulă, o structură sau un cadru general.

Unii oameni pot avea impresia că kinestezicii nu ascultă, deoarece se găsesc în permanentă mişcare; ei procesează gândurile mai bine atunci când privesc în jos şi în depărtare, nu spre vorbitor, însă sunt extrem de atenţi atunci când se află în mişcare. Pentru ei, este atât de stresant să stea nemişcaţi, cu ochii aţintiţi asupra vorbitorului, încât nu se pot concentra asupra ascultatului. Totuşi, dacă se mişcă, se relaxează, se simt în largul lor şi devin atenţi.

Materialele manevrabile sunt importante pentru kinestezici, totuşi ei beneficiază mai mult de pe urma mişcării întregului corp, nu doar a mâinilor. Simplul act de ridicare în picioare îi ajută să înveţe, fiindcă astfel se pun în mişcare muşchii picioarelor, ai mâinilor, dar şi alţii. Dacă stau deja în picioare, trebuie să scrie cu markere mari sau cu cretă pe tablă. Rezolvarea problemelor de matematică sau schiţarea unui raport pe flipchart îi ajută să gândească mai bine. Scriind cu litere mari pe o tablă, îşi pot implica muşchii braţelor şi duc astfel activitatea în tărâmul kinestezic. Kinestezicii mâzgălesc sau desenează, pentru că aceasta poate fi singura mişcare ce le este îngăduită într-o situaţie de muncă sau de învăţare afectată de constrângeri. O asemenea mişcare a mâinilor şi braţelor poate că nu este pe deplin satisfăcătoare, dar este preferabilă nemişcării.

Indiferent de subiectul pe care l-ar învăţa, ei au nevoie să facă ceva într-o modalitate secvenţială. Simpla audiere a prelegerilor şi a explicaţiilor verbale nu este suficientă pentru a asimila materialul. Ar trebui să se ofere voluntari pentru a demonstra, nu doar să urmărească demonstraţia. Dacă aud cuvinte de acţiune în ordine secvenţială, vor înţelege fizic materialul. Ei au nevoie de un instructor care să-i poarte activ prin etapele unui proces. Dacă învaţă despre software, trebuie să se găsească în faţa unui calculator şi să parcurgă toate etapele respective. Dacă învaţă despre tâmplărie, au nevoie de uneltele şi materialele cu care pot construi ceva. Îşi vor reaminti ceea ce au făcut ei, nu ce a făcut instructorul.

Atunci când memorează pentru un examen, îşi reamintesc ce au făcut cu materialul. Atunci când studiază, trebuie să interpreteze dramatic materialul, fie mental, fie fizic, ca să şi-1 poată aminti. Dacă subiectul respectiv provine din sfera matematicii sau a fizicii, trebuie să rezolve problemele sau experimentele într-o modalitate pas-cu-pas, în aplicaţii reale - de exemplu, efectuând calculele necesare zborului unei rachete spre Lună, combinând anumite substanţe chimice în vederea producerii unui medicament, ori alcătuind un program software. Dacă circumstanţele nu-i permit unui kinestezic sa întreprindă o activitate, următoarea soluţie adoptată de el va fi s-o privească - prin intermediul filmelor, al televizorului sau al înregistrărilor video.

O altă metodă este de a se vizualiza în mişcare. În felul acesta, ei pot avea parte de acţiune, fără a-i distrage pe alţii.

Kinestezicii prosperă de pe urma realizărilor, victoriilor, provocărilor şi descoperirilor. Fiind orientaţi spre feluri bine definite, sunt încântaţi de fiorul jocului, iar motivatia le sporeşte într-un mediu competitiv. Le place să se ia la întrecere cu ei înşişi sau cu diverse echipe. Deoarece emisfera cerebrală stângă se ocupa de fapte şi cifre, kinestezicii au tendinţa de a discuta despre scorurile meciurilor, ori de a ţine la zi statistici referitoare la realizările lor sau ale altora.

Kinestezicii au nevoie de jocuri organizate, care sa le permită activităţi manuale, sau să folosească materiale de construcţie, echipamente sportive, proiecte ştiinţifice, markere mari şi coli de hârtie pe măsură, flipchart-uri, table, calculatoare, instrumente muzicale, machete, truse ori alte obiecte manevrabile. Le plac programele de calculator structurate pe acţiune, de felul CD-ROM-urilor cu jocuri. Deplasarea unui joystick sau a unui mouse îi interesează mai mult decat simpla dactilografiere pe tastatură.

Kinestezicii pot citi, lucra sau studia cu sau fără muzică. Mişcarea sau dansul în ritmul muzicii îi poate stimula să muncească mai bine. Atunci când muşchii li se află în mişcare, stresul se reduce, atenţia şi motivaţia le cresc şi învaţă mai repede. Le place să cânte la instrumente muzicale ce angajează întregul corp. Pot desfăşura o abordare sistematică de învăţare a cântatului la un instrument şi vor respecta cu grijă aspectele tehnice ale cântatului, aşa cum sunt cadenţa, ritmul şi citirea notelor muzicale.

Lucrul în grupuri sau în echipe ai caror membri cooperează îi ajută, deoarece pot trece de la un grup la altul. Le place să lucreze şi pe baza unui plan sau a unui cadru general structurat, astfel încât să cunoască din timp fiecare etapă a procesului. Interacţiunea cu persoane diferite în grupuri diferite le împlineşte nevoia de a fi acolo unde există acţiune.

Pentru accelerarea citirii, ar trebui să se implice activ în materialul lecturat, fie prin interpretarea fizică a textului, fie prin imaginarea respectivei interpretări. Pentru a-şi angaja interesul şi a-şi aminti cele citite, trebuie să convertească mental cuvintele într-un film de acţiune. Vor uita toate lucrurile pe care nu şi le imaginează că le fac ei înşişi în timpul lecturii.

Kinestezicii preferă să lectureze cărţi de acţiune. Le place să citească despre activităţi orientate spre acţiune într-o modalitate detaliată, pas-cu-pas, bine organizată, dacă ele îi pot ajuta să îmbunătăţească ceea ce fac. Capacitatea emisferei stângi de a gândi în termenii limbajului îi ajută să înţeleagă instrucţiunile verbale sau scrise pentru subiectele orientate spre acţiune. Le plac manualele de genul „învăţaţi fără profesor” şi „construiţi singur”, care-i ajută să aibă rezultate mai bune, dacă sunt scrise logic şi secvenţial. Celor implicaţi în afaceri le place să citească sugestii pentru a-şi îmbunătăţi activitatea. Iubitorii de sport preferă manualele ce-i ajuta să-şi perfecţioneze tehnicile.

Ca să fie motivaţi să citească, au nevoie de un obiectiv şi de un mod orientat spre acţiune. Dacă ştiu că vânzările le vor creşte după parcurgerea unui manual de marketing, îl vor citi cu siguranţă. Dacă trebuie să-şi ia permis de conducere auto, se vor sili să lectureze manualul de circulaţie rutieră.

Kinestezicii pot fi găsiţi în profesiuni ce necesită mişcare plus organizarea specifică emisferei stângi, transpunând faptele în cuvinte sau oferind altora instrucţiuni verbale detaliate. Slujbele ce implică deplasări, prelegeri, organizare şi limpezime în prezentări sunt din domeniile: vânzări, marketing, management local, afaceri pe cont propriu, învăţământ şi instruire. Cei care aleg cariere ştiintifice pot fi implicaţi în experimente, în cercetare şi activităţi de laborator, sau în domenii medicale, devenind medici şi asistenţi sanitari.

Deoarece excelează în profesiuni de acţiune ce sunt asociate cu respectarea unor orare -o funcţie a emisferei stângi-, pot fi piloţi, mecanici de tren, şoferi, comisionari sau lucrători la poştă. Domeniile ce întrebuinţează corpul şi detaliile, măsurătorile şi precizia sunt: construcţiile civile şi de drumuri, agricultura, ingineria, zugrăvirea, aplicarea de tapete, repararea instalaţiilor sanitare şi electrice, recondiţionările de diverse tipuri. Profesiunile ce implică protejarea fizică a altor persoane şi care utilizează atenţia emisferei stângi faţă de structură, organizare şi reguli se găsesc îndeosebi în forţele armate şi poliţieneşti, în cadrul serviciului de pompieri sau în serviciile de informaţii.

Kinestezicii pot fi implicaţi în sporturi şi jocuri organizate sau îşi pot utiliza capacitatea verbală ca sa devină crainici sportivi, antrenori sau instructori în domenii de mişcare, cum ar fi gimnastica aerobică, exerciţiile fizice de întreţinere sau dansul. Pot scrie povestiri de acţiune, articole sportive, recenzii ale unor filme, piese de teatru sau reprezentaţii de balet, ori manuale de tipul „construiţi singur” bine organizate şi structurate. Capacitatea lor de a vizualiza acţiunea pe un ecran sau pe o scenă îi poate face buni scenarişti şi dramaturgi. Ca artişti plastici, sunt structuraţi şi sistematici în activitatea lor şi vor reprezenta o acţiune detaliată în ilustraţii, în benzi desenate, în caricaturi sau în domeniul publicitar. Pot fi regizori de filme, de piese de teatru sau de spectacole de dans. Pot deveni actori, muzicieni, dansatori sau instructori de arte ce necesită mişcarea corpului.

**Adaptarea instruirii la stilul kinestezic de emisferă-stângă**

Kinestezicii de emisferă-stângă ar trebui să-i roage pe profesori să le îngăduie să execute activităţi de mişcare într-o modalitate secvenţială, pentru a învăţa materialele. Dacă instruirea este prezentată sub forma unei prelegeri, trebuie să solicite planuri generale sau manuale de studiu, ori să-şi ia notiţe în ordine secvenţială, pe hârtie, ca să poată transpune cuvintele în acţiune, sub forma unui film mental în care ei joacă un rol, sau într-un cadru de ansamblu scris cu litere mari. Pot căuta materiale secvenţiale, fie scrise, fie în format audio-vizual, care au legatură cu subiectul şi-i ajută să transpună textul în acţiune.

**Adaptarea instruirii la stilul kinestezic de emisferă-dreaptă**

Elevii kinestezici de emisferă-dreaptă trebuie să-i roage pe profesori să le ofere tabloul de ansamblu, folosind un limbaj laconic, senzorial şi să-i lase să execute activităţile kinestezice într-o modalitate globală, creatoare şi liberă. Întrucât le vine greu să urmărească prelegerile auditive, ei au nevoie de exemplare scrise ale cursurilor sau notiţelor, să scrie după dictare şi să transpună fiecare cuvânt într-un film mental în care să joace un rol; într-un desen cu termeni sau numere-cheie scrise în modalităţi colorate, artistice şi creative; în hărţi mentale în culori ce arată subiectul principal, detaliile şi interconexiunile lor sau în proiecte kinestezice. Pot avea nevoie să găsească desene, filme sau activităţi corespondente, în care să participe la demonstraţii reale. În loc să ia notiţe stând pe scaun, pot face activitate kinestezică, scriind şi desenând, folosind litere mari sau cifre, în vreme ce stau în picioare lângă un flipchart sau o tablă. Pot converti informaţiile într-o hartă mentală, care oferă tabloul general al subiectului pe care-l învaţă.